Strane reakcije na američke izbore
Rat u Iraku i nastavak izraelsko-palestinskog nasilja naglasili su neraspoloženje prema SAD na Srednjem Istoku
Svijet još uvijek analizira rezultate američkih izbora o kojima se – kako se i očekivalo – piše na naslovnim stranicama brojnih svjetskih listova. "Američka oštra presuda za Busha", naslov je u britanskom dnevniku Independent koji navodi da su američki birači kaznili predsjednika zbog Iraka. Ovi izbori smatraju se svojevrsnim referendumom za predsjednika Busha i njegovu politiku u Iraku. U samom Iraku, američki veleposlanik Zalmay Khalilzad dao je jamstva Iračanima da se američka politika neće drastično promijeniti. Američki diplomat je rekao da je predsjednik Bush arhitekt američke vanjske politike te da on uspjeh u Iraku smatra imperativom američkih nacionalnih interesa. Na ulicama Bagdada ljudi su se okupili oko štandova na kojima se prodaju novine kako bi pročitali posljednje rezultate no ipak prvo što su imaju na umu jest mir i sigurnost. Nadamo se da će demokrati imati razumijevanje za naše ljude i probleme, kaže jedna žena. Jedan muškarac kaže: demokrati su bolji nego Bushovi republikanci te je dodao kako Iračani žele sigurnost i mir u svojoj zemlji. Na sjeveru Iraka građani su suzdržaniji u ocjenama rezultata američkih kongresnih izbora, kaže dopisnik Glasa Amerike Benjamin Sand. "Na sjeveru Iraka većina ljudi koji su pratili izbore, kako lokalni Iračani tako i Amerikanci, nisu voljni komentirati kako bi se demokratski dobici u Kongresu mogli odraziti na Irak. Razgovarao sam s nekoliko kurdskih političara koji su zabrinuti da bi se demokrati mogli založiti za smanjenje strane pomoći i sigurnosnih operacija u Iraku. Brojni američki dužnosnici kažu da ne očekuju trenutne promjene u politici, ali priznaju da nitko ne zna pouzdano što će se dogoditi". Rat u Iraku i nastavak izraelsko-palestinskog nasilja naglasili su neraspoloženje prema Sjedinjenim Državama na Srednjem Istoku. U Kairu, profesor Hassan Nafae, pročelnik Katedre za politologiju na Sveučilištu Kaira kaže da je poruka ovih izbora ta da Amerikanci žele promjenu. "Ovo je očajnička poruka da se zaustavi rat u Iraku, da se donese nekakva izlazna strategija. Vjerujem da će se demokrati založiti za dogovaranje izlazne strategije".